《御试二首》
唐代·黄滔

已表隋珠各自携，更从琼殿立丹梯。九华灯作三条烛，

万乘君悬四首题。灵凤敢期翻雪羽，洞箫应或讽金闺。

明朝莫惜场场醉，青桂新香有紫泥。

六曹三省列簪裾，丹诏宣来试士初。不是玉皇疑羽客，

要教金榜带天书。词臣假寐题黄绢，宫女敲铜奏子虚。

御目四篇酬九百，敢从灯下略踌躇。

作者简介：黄滔（840～911），字文江，莆田城内前埭（今荔城区东里巷）人，晚唐五代著名的文学家，被誉为“福建文坛盟主”、闽中“文章初祖”。《四库全书》收《黄御史集》10卷，附录1卷。